钦定古今图书集成/明伦汇编/氏族典/第033卷 > 《王圻续文献通考》 > 宗懔
## 钦定古今图书集成/明伦汇编/氏族典/第033卷 > 《王圻续文献通考》 > 宗懔

按《周书宗懔传》：“懔字元懔，南阳涅阳人也。八世祖承
除宜都郡守，子孙因居江陵。父高之，梁山阴令。懔少
聪敏，好读书，昼夜不倦，语辄引古事，乡里呼为小儿
学士。梁普通六年，举秀才。及梁元帝镇荆州，谓长史
刘之遴曰：‘贵乡多士，为举一有意少年’。”之遴以懔应
命，即日引见，令兼记室。尝夕被召宿省，使制《龙川庙
碑》，一夜便就，诘朝呈上，梁元帝叹美之。及移镇江州，
以懔为刑狱参军，兼掌书记。历临汝、建成、广晋三县
令。遭母忧去职，哭辄欧血，两旬之内，绝而复苏者三。
每有群乌数千集于庐舍，候哭而来，哭止而去。时论
称之，以为孝感所致。梁元帝重牧荆州，以懔为别驾、
江陵令。及帝即位，擢为尚书侍郎，封信安县侯，累迁
吏部郎中、五兵尚书、吏部尚书。初，侯景平后，梁元帝
议还建业，惟懔劝都渚宫，以其乡里在荆州故也。及
江陵平，与王褒等入关。太祖以懔名重南土，甚礼之。
孝闵帝践祚，拜车骑大将军、仪同三司。世宗即位，又
与王褒等在麟趾殿刊定群书，数蒙宴赐。保定中卒，
年六十四。有集二十卷，行于世。